ROZHODNUTIE KOMISIE
z 1. septembra 2006,
ktorým sa mení a dopĺňa rozhodnutie 2005/393/ES, pokiaľ ide o zakázané zóny v súvislosti s katarálnou horúčkou oviec (modrý jazyk)
[oznámené pod číslom K(2006) 3947]
(Text s významom pre EHP)
(2006/591/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
so zreteľom na smernicu Rady 2000/75/ES z 20. novembra 2000 stanovujúcu špecifické ustanovenia pre kontrolu a likvidáciu katarálnej horúčky oviec - modrého jazyka (2), a najmä na druhý pododsek jej článku 6 ods. 1, článok 8 ods. 2 písm. d), článok 9 ods. 1 písm. c) a tretí odsek článku 19,
keďže:
(1)
V smernici 2000/75/ES sa ustanovujú pravidlá týkajúce sa kontroly a opatrenia na boj proti katarálnej horúčke oviec v Spoločenstve vrátane zriadenia zón ochrany a dozoru a zákazu presunov zvierat z uvedených zón.
(2)
Rozhodnutím Komisie 2005/393/ES z 23. mája 2005 o zónach ochrany a dozoru vo vzťahu ku katarálnej horúčke oviec a podmienkach vzťahujúcich sa na presun z týchto zón alebo cez tieto zóny (3) sa ustanovuje vymedzenie globálnych geografických oblastí, v ktorých majú členské štáty zriadiť zóny ochrany a dozoru („zakázané zóny“) v súvislosti s katarálnou horúčkou oviec.
(3)
Holandsko, Belgicko a Nemecko informovali 17., 19. a 21. augusta 2006 v uvedenom poradí Komisiu o podozrení na niekoľko klinických prípadov katarálnej horúčky oviec (modrý jazyk) v chovoch oviec a dobytka v oblastiach na území Holandska, Belgicka a Nemecka nachádzajúcich sa v blízkosti Luxemburska a Francúzska a v okruhu 50 km od Kerkrade v Holandsku, kde bol oznámený prvý prípad podozrenia na uvedené ochorenie.
(4)
S cieľom zabrániť rozšíreniu ochorenia z postihnutej oblasti Komisia prijala rozhodnutie 2006/577/ES z 22. augusta 2006 o určitých ochranných opatreniach proti katarálnej horúčke oviec (modrý jazyk) (4), ktorým sa ustanovujú pravidlá presunov zvierat druhov náchylných na katarálnu horúčku oviec a ich spermy, vajíčok a embryí z postihnutých oblastí.
(5)
Následne referenčné laboratórium Spoločenstva pre katarálnu horúčku oviec v Pirbrighte (Spojené kráľovstvo) potvrdilo výskyt katarálnej horúčky oviec a skutočnosť, že v prípade predmetného vírusu ide o sérotyp 8. Takýto sérotyp nebol v Európe doposiaľ vykázaný.
(6)
Vzhľadom na uvedené zistenie by sa rozhodnutie 2005/393/ES malo zmeniť a doplniť s cieľom doplniť novú zakázanú zónu zahŕňajúcu postihnutú oblasť a rozhodnutie 2006/577/ES by sa malo zrušiť.
(7)
Vzhľadom na chovateľské postupy sa môžu povoliť určité presuny zvierat náchylných na uvedené ochorenie pod dohľadom príslušných kompetentných orgánov bez toho, aby došlo k ohrozeniu kontroly ochorenia.
(8)
S cieľom zabrániť ďalšiemu šíreniu ochorenia by sa toto rozhodnutie malo uplatňovať bezodkladne.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2005/393/ES sa mení a dopĺňa takto:
1.
Článok 2 sa nahrádza takto:
„Článok 2
Vymedzenie zakázaných zón
Zakázané zóny sa vymedzujú v rámci globálnych geografických oblastí uvedených pre zóny A, B, C, D, E a F v prílohe I.
Výnimky zo zákazu presunu z uvedených zakázaných zón sa uplatňujú iba v súlade s článkami 3, 4, 5 a 6.
V prípade zakázanej zóny E sú presuny živých prežúvavcov medzi Španielskom a Portugalskom podmienené povolením príslušných kompetentných orgánov na základe bilaterálnej dohody.
V prípade zakázanej zóny F sa povoľujú presuny živých zvierat druhov náchylných na katarálnu horúčku oviec a ich spermy, vajíčok a embryí v rámci tejto zóny.
Článok 2a
Výnimka zo zákazu presunu v 20 km zóne
Odchylne od článku 6 ods. 1 písm. c) smernice 2000/75/ES sa zákaz presunu v 20 km zóne nevzťahuje na tieto zvieratá:
-
zvieratá určené na priamu porážku, pod podmienkou povolenia zo strany príslušného veterinárneho orgánu;
-
zvieratá z oblasti mimo 20 km zóny určené do chovu nachádzajúceho sa v 20 km zóne;
-
zvieratá určené do chovu nachádzajúceho sa v zakázanej zóne, pod podmienkou povolenia zo strany príslušného veterinárneho orgánu a na základe ním stanovených veterinárnych podmienok.“
2.
Príloha I sa mení a dopĺňa v súlade s prílohou k tomuto rozhodnutiu.
Článok 2
Rozhodnutie 2006/577/ES sa zrušuje.
Článok 3
Toto rozhodnutie sa uplatňuje odo dňa nasledujúceho po dni jeho uverejnenia v Úradnom vestníku Európskej únie.
Článok 4
Toto rozhodnutie je určené členským štátom.
V Bruseli 1. septembra 2006